PJW ตั้งเป้ารายได้ปี 65 โต 12-15% เริ่มรับรู้ฯ ธุรกิจบรรจุภัณฑ์เครื่องมือแพทย์
PJW ตั้งเป้ารายได้ปี 65 โต 12-15% จากการเติบโตทุกกลุ่มธุรกิจ คาดเริ่มรับรู้รายได้ผลิตภัณฑ์บรรจุภัณฑ์เกี่ยวกับทางการแพทย์ ธุรกิจในจีนฟื้นตัว
17 ธ.ค. 2564

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า บริษัทฯ ได้วางเป้าหมายรายได้ในปี 2565 เติบโต 12 – 15% จากการเติบโตทุกกลุ่มธุรกิจจากปีนี้ที่คาดว่าจะเติบโต 12% จากปี 2563 ที่มีรายได้ 2.80 พันล้านบาท โดยหากกรณี Worst Case ที่การระบาดโควิด-19 ยังมีต่อเนื่องและยังขาดแคลนชิปในการผลิตรถยนต์ก็จะเติบโต 12% และในกรณี Best Case คาดจะเติบโต 15% โดยคาดมีอัตรากำไรขั้นต้น 19.50%
ขณะที่ในงวด 9 เดือนปี 2564 บริษัทฯ มีรายได้ 2.30 พันล้านบาท เติบโต 11.40% จากงวดเดียวกันในปีก่อน อัตรากำไรขั้นต้น 18.20% อัตรากำไรสุทธิอยู่ที่ 2.50% ดีกว่างวดเดียวกันของปีก่อน 2.70% ขณะที่อัตราส่วนหนี้สินต่อทุน (D/E) อยู่ที่ 1.54 เท่าใกล้เคียงเป้าที่ 1.5 เท่า
สำหรับงานในมือ (Backlog) มีสัญญาระยะยาวกับค่ายรถมากกว่า 6 ปี และทิศทางอุตสาหกรรมรถยนต์ดีขึ้น ทั้งส่งออก และ ในประเทศดีขึ้นหลังจากที่ชะลอไปก่อนหน้า ทำให้โมเมนตัมกลับมาตามแนวโน้มเศรษฐกิจฟื้น เห็นได้จากงานมอเตอร์เอ็กซ์โปที่มียอดจองรถมากขึ้น และสัดส่วนจากผลิตภัณฑ์ในธุรกิจทางการแพทย์หรือเมดิคัล บรรจุภัณฑ์ในกลุ่มอาหาร (นมเปรี้ยว) และยานยนต์เพิ่มขึ้น ส่วนบรรจุภัณฑ์น้ำมันเครื่องก็จะลดสัดส่วนมาที่ 50% จากปีนี้ 54% นอกจากนี้ ธุรกิจในจีน ในปี 2565 เริ่มทำกำไรหลังจากคาดว่าไม่รับผลกระทบโควิด-19
ด้านงบลงทุนในปี 2565 ยังต้องรอเสนอต่อที่ประชุมคณะกรรมการบริษัทในเดือน ก.พ. 2565 แต่ก็คาดว่าจะใช้งบไม่มากกว่าปี 2564 ที่ใช้ไป 170 ล้านบาท สูงจากที่ตั้งไว้ 130 ล้านบาท ซึ่งยังคงใช้ในการเพิ่มประสิทธิภาพ เพื่อทำให้ต้นทุนการผลิตดีขึ้น นอกจากนี้การแตกไลน์ธุรกิจไปลงทุน Floating Solar แต่จะเป็น M&amp;A หรือควบรวม ยังให้รายละเอียดไม่ได้
โดยปี 2565 จะเริ่มมีรายได้จากผลิตภัณฑ์บรรจุภัณฑ์เกี่ยวกับทางการแพทย์ ตั้งเป้ารายได้มากกว่า 300 ล้านบาท ซึ่งมีการนำเข้ามาจำหน่ายก่อนและจะผลิตเองในปลายปี 2565 และจะมีแผนลงทุนในต่างประเทศ